Zhantas/Cleaned-Kyrgyz_Wikipedia huggingface dataset:
Рысбеков Болот

Рысбеков Болот – жазуучу. Талас районунун Чоң-Токой айылында 1949-жылы 14-майда туулган. Арал орто мектебин 1967-жылы бүтүрүп, 1969-жылга чейин Талас ра-йонуна караштуу «Коммунизм» колхозунда жумушчу болуп иштеген.

1969-1973-жж. Кыргыз мамлекеттик университетинин экономика факультетинде окуган.

1973-1980-жж. Талас районунун «Коммунизм» колхозунда бухгалтер, 1980-1983-жж. Талас райондук айыл чарба башкармасында улук экономист, башкы бухгалтердин орун басары, 1983-1984-жж. Талас райондук борборлоштурулган оорукананын башкы бухгалтери, 1984-1985-жж. Фрунзе суу курулушунда башкы бухгалтер, 1985-1988-жж. Кыргыз Республикасынын Финансы министрлигинде Талас облусу боюнча улук текшерүүчү, 1988-1993-жж. Кыргыз Республикасынын Өкмөтүнө караштуу мамлекеттик инспекциясынын Талас облусу боюнча бөлүмүнүн начальниги, 1993-2000-жж. Кыргыз Республикасынын Финансы министрлигинин каржы көзөмөлүндө башкы инспектор, 2001-2003-жж. Талас облусунун айлана чөйрөнү коргоонун жергиликтүү фондусунда жетекчи, 2003-2008-жж. Талас, Кара-Буура райондорунун прокуратурасында адис, 2009-жылдан Чүй облусунун Панфилов райондук прокуратурасында адис болуп эмгектенип келет. 2008-жылдан Талас облусунун «Талас турмушу» гезитинин кабарчысы, «Бүргө-баатыр» коомдук кайрымдуулук фондусунун координатору, штаб жетекчиси.

«Чер жазайын» поэмасы, «Ит багар» сатиралык чыгармасы, «Энеме», «Мекеним» ж.б. ырлары «Талас турмушу», «Манас ордо» гезиттеринде жарыяланып, республика-лык телерадиодон уктурулган. 1999-жылы Талас облустук администрациясынын Ардак грамотасы менен сыйланган.

2005-жылдан Кыргыз Республикасынын Улуттук жазуучулар союзунун мүчөсү.

 Жарык көргөн китептери 
 Кыргыз тилинде 
Жан дүйнөмдүн жаңырыгы: Ырлар. - Б.: Шам, 2005. - 137 б.

Бүргө баатыр баяны: Ыр түрүндө көркөм баян. - Б.: БГУнун басмаканасы, 2008. - 318 б.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Сабирова Барнахан

Сабирова Барнахан (Азат Кызы Барно) – жазуучу. Кара-Суу районунун Жаңы-Арык айылында 1962-жылы 13-февралда туулган.

1979-жылы М.И.Калинин атындагы орто мектебин ийгиликтүү аяктап, 1984-жылы Кыргыз мамлекеттик университетинин филология факультетин артыкчылык диплому менен аяктаган. 

1984-жылы Баткен районундагы Г.К.Орджоникидзе атындагы орто мектепте кыргыз тили жана адабияты мугалими болуп эмгек жолун баштаган.

1985-жылы ушул эле райондун «Коммунизм» орто мектебине директордун тарбиялык иштери боюнча орун басары, 1988-жылы директор кызматына дайындалган.

1990-жылы Кыргыз Илимдер академиясынын Тил илими институтуна кенже илимий кызматкерликке конкурстук негизде кабыл алынып, 1993-жылы Бишкек гуманитардык университетине окутуучу кызматына которулган.

2003-жылы Кыргыз Республикасынын Акыйкатчы (Омбудсмен) аппаратында референт, жетектөөчү адис, 2004-жылы консультант, басма сөз кызматынын жетекчиси, 2007-жылы Акыйкатчы аппаратынын жетекчисинин орун басары, 2008-жылдан Акыйкатчы аппаратынын басма сөз кызматынын эксперти болуп иштеп келет жана 2006-жылдан «Акыйкатчы (Омбудсмен)» гезитинин башкы редактору.

2003–2006-жж. Кыргыз Мамлекеттик Юридикалык академиясынан билим алып, юрист адистигине ээ болгон. Мамлекеттик кызматтын III класстагы кеңешчиси.

1980–1990-жж. мезгилдүү басма сөз беттеринде, альманахтарда аңгемелери жарыяланган.

Динара Акулованын «Эгер сени мендей сүйсө» (2004), Турсунбай Бакир уулунун «Акыйкат тамчылары» (2007), А.Раимжанов, Ф.Жураевдердин «Таджики Кыргызстана» (2008) китептерин редакциялаган. Кыргыз Республикасынын Акыйкатчысынын жылдык баяндамаларынын негизинде чыгарылган бир нече китептердин чыгышына жооптуу болгон.

Жазуучу Габриэль Гарсиа Маркестин «Жалгыздыктын жүз жылы» романынан үзүндүлөрдү которуп, республикалык «Тунук» гезитине жарыялаган.

Кыргыз Республикасынын Президентине караштуу Мамлекеттик тил боюнча улуттук комиссиясынын дипломуна, Кыргыз Республикасынын Акыйкатчы Институтунун «Акыйкат» медалына, бир нече Ардак грамоталарга ээ болгон. 

1998-жылдан Кыргызстан Жазуучулар союзунун мүчөсү. 

 Жарык көргөн китеби 
 Кыргыз тилинде 
Өрүкзарлуу кыштакча: Аңгемелер жыйнагы / Жаш калем сериясында. – Ф.: Адабият, 1990. – 52 б. 

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Сабыр уулу Буудайбек

Сабыр уулу Буудайбек - адабиятчы, фольклор жыйноочу. Чүй районунун Дөң-Арык айылында 1933-жылы 30-июнда туулган. 1943-жылы атасы согушта, 1945-жылы апасы Канымбүбү каза таап, Ак-Талаа районундагы агасы Ниязалиев Сатаалынын колуна келип, 9-классты Дөрбөлжүн айылында бүтүргөн. 

Мектепте окуп жүргөндө райондук “Колхозчу”, республикалык “Ленинчил жаш”, “Кыргызстан пионери” гезиттерине ырлары басылган.

1949–1950-жж. Бишкек шаарындагы №5 кыргыз орто мектебинде 10-классты окуган, ошол учурдагы «Жаш акындар» жыйнагына ырлары басылган.

1954-жылы Кыргыз мамлекеттик университетин бүтүрүп, “Жаш ленинчи” журналында бөлүм башчы, жооптуу катчы, “Кыргызстан пионери” гезитинде бөлүм башчы, “Мектеп” басмасында редактор, 1981-жылдан Кыргыз улуттук илимдер академиясынын Тил жана адабият институтунун Кол жазмалар жана жарыялоо бөлүмүндө илимий кызматкер болуп иштеген. 

Ал кыргыз элдик күүлөрүн жыйнап, Кыргыз радиосунун Алтын казынасына сактоого катышкан. 

1988-жылы «Эмгек ардагери» 2008-жылы Мамлекеттик тилди өнүктүрүүгө кошкон салымы үчүн «Кыргыз тили» төш белгилери менен сыйланган. 

Ал Генрих Гейненин “Силезиялык токуучулар”, Адам Мискевичтин “Ырларын”, “Индиянын балдарын” (Индия жазуучуларынын аңгемелери) которуп, өзүнчө китеп кылып чыгарган. 

1953-жылдан Кыргыз Республикасынын Жазуучулар союзунун, 1996-жылдан Кыргызстан Журналисттер союзунун мүчөсү.

 Жарык көргөн китептери 
 Кыргыз тилинде 
Унутулгус кездешүүлөр. – Ф.: Мектеп, 1977 - 140 б.

Эл шайырлары: Адабий маек. – Ф.: Мектеп, 1980 - 184 б.

Эл куудулдары. - Ф.: Кыргызстан, 1985.

Жомокчулар жана жомоктор. - Б.: Турар, 2008. - 605 б.

Эл шайырлары: Адабий маек. - Б.: Турар, 2008. - 510 б.

 Котормолору 
Генрих Гейне. Силезиялык токуучулар. – Ф.: КМ окуу-педагогика басмасы, 1961 – 60 б.

Адам Мицкевич. Ырлар: Ырлар, сонеттер, балладалар. – Ф.: Кыргызстан, 1964. – 80 б.

Индиянын балдарын: Индия жазуучуларынын аңгемелери. – Ф.: Мектеп, 1967. – 184 б.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Сабыров Мамат

Сабыров Мамат – жазуучу. Ноокат районунун Кашкалдак айылында 1961-жылы 21-декабрда туулган. 

1985-жылы Кыргыз мамлекеттик университетинин журналистика бөлүмүн бүтүрүп, “Ленинчи жаш” гезитинде кабарчы, бөлүм башчы, 1991-2006-жж. “Кыргыз Руху“ гезитинде башкы редактордун орун басары, “Асаба”, “Ордо”, “Агым” гезиттеринде башкы редактор, 2006-2009-жж. Кыргыз Республикасынын Президентинин басма сөз кызматында сектор башчы болуп иштеп келген.

Чыгармалары республикалык “Кыргызстан маданияты” (“Кара бет”, 1990-ж.)”, ”Кыргыз туусу” (“Жол”, 2009-ж.), ”Жаңы ордо” (“Нурасил”, “Суракматовду тааныйт белеңиз?” 2009-ж.), ”Эркин тоо” (“Жунус”, 2009-ж.) гезиттеринде, “Ала-тоо” (“Автобуста”, ”Баатыр”, 1988-ж.), “Жаңы Ала-Тоо” (“Кино”, 2009-ж.) журналдарында жарыяланган. 

Повесттер жана аңгемелерден турган дагы бир жыйнагы басууга даярдалууда.

1989-жылдан Кыргызстан Журналисттер союзунун, 2009-жылдан Кыргыз Республикасынын Улуттук жазуучулар союзунун мүчөсү.

 Жарык көргөн китептери 
 Кыргыз тилинде 
Жол: Аңгемелер. - Б.: Бийиктик, 2009. - 300 б.

Балалыктын теректери: Повесть, аңгемелер. - Б.: Бийиктик, 2010. - 157 б.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Сагымбаев Токтогул

Сагымбаев Токтогул - акын, котормочу жана журналист. Киров районунун Көк-Сай айылында 1942-жылы 5-январда туулган.

1958-жылы Көк-Сай айылында орто мектепти, 1963-жылы Кыргыз мамлекеттик университетинин филология факультетин бүтүргөн.

Эмгек ишмердүүлүгүн Аксы районунда “Ленинчил жаш” мектебинде мугалим болуп иштөөдөн баштаган, андан кийин Киров районунун Грозный айылында орто мектепте мугалим, 1972-жылы Кыргыз телерадио комитетинин редактору, 1973–1976-жж. Кыргыз ССРинин ВДНХсынын башкы методисти, 1976-жылдан республикалык “Эл агартуу” журналынын башкы редакторунун орунбасары, 1986-жылдан ушул эле журналдын башкы редактору болуп азыркы мезгилге чейин эмгектенет. Ал – “Билим-Агартуу” басмасынын директору. 
Узак жылдар Мадалбеков Бакбуркан менен дос болгон.

Алгачкы ырлары “Кыргызстан пионери” гезитинде жана “Жаш Ленинчи” журналында жарыяланган. 

Армян жомогунун негизиндеги радио пьесалары Кыргыз радиосунун Алтын казынасына киргизилген. 

“Өр тарткан көч”, “Биздин Төлөбек” публицистикалары “Советтик Кыргызстан” гезитинде, көркөм чыгармалары мезгилдүү басылмаларда жарыяланган.

Ал Э.Хемингуэйдин “Чал жана деңиз” аңгемесин, грузин жазуучусу О.Чхеидзенин, А.Куприндин, А.Соломконун, К.Гаипназаровдун, М.Пришвиндин чыгармаларын, “Армян жомокторун” которуп, алар өзүнчө китеп болуп чыккан. 

1988-жылы Кыргыз ССРинин Жогорку Советинин грамотасы менен, 1978-жылы “Эл агартуунун отличниги” төш белгиси менен сыйланган. 

1995-жылы «Кыргыз Республикасынын билим берүүсүнө эмгек сиңирген ишмер» наамы ыйгарылган.

1995-жылдан Кыргызстан Жазуучулар союзунун, 1976-жылдан Кыргыз Республикасынын Журналисттер союзунун мүчөсү.

 Котормолору 
Куприн А.И. Аңгемелер. – Ф.: Адабият, 1990. – 143 б.

Эрте жаштагы балдар менен өткөрүлүүчү дидактикалык оюндар жана сабактар. – Ф.: Мектеп, 1989. – 172 б.

Армян жомоктору. – Ф.: Мектеп, 1983. – 70 б.

Крупская Н.К. Владимир Ильич Ленин: Аңгеме. – Ф.: Мектеп, 1985. – 16 б.

Соломко Р.Турмушпу? Кадимкидей: Повесттер /Котор.: Т.Сагымбаев, Б.Кузьменко. – 

Ф.: Кыргызстан,1984. – 158 б.

Чхеидзе О. Көлөкөлөр: Роман. – Ф.: Кыргызстан, 1982. – 266 б.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Садыков Туратбай

Садыков Туратбай - жазуучу Туратбай Садыков Майлы-Суу шаарында 1950-жылы 4-июлда туулган. 1973-жылы Кыргыз мамлекеттик университетинин физика факультетин аяктаган. Кийин физика мугалими, Кыргыз Республикасынын Илимдер академиясынын Физика жана математика институтунда инженер, Фрунзе шаарындагы №59 орто мектебинде мугалим болуп иштеген, Кыргыз Республикасынын Ички иштер министрлигинин ички иштер органдарында кызмат өтөгөн. Кыргыз Республикасынын Жазуучулар союзунун биринчи катчысынын жардамчысы, 1999-жылдан Кыргыз Республикасынын Куралдуу күчтөрүндө кызмат кылып келет. 

1993–1999-жж. ырлары жана кыскача макалалары «Бетме бет», «Комсомолец Киргизии», «Вечерний Бишкек», «Слово Кыргызстана», «Литературный Кыргызстан», «Молодая поэзия Кыргызстана» гезит-журналдарында, жомоктору «Кыргызстан пионери» гезитине, «Байчечекей» балдар журналында жарык көргөн. 

«Күнөстүү жаан», «Манас» деген китептери Индияда англис тилинде жарык көргөн.

1995-жылдан Кыргыз Республикасынын Жазуучулар союзунун мүчөсү. 

 Жарык көргөн китептери 
 Кыргыз тилинде 
Күнөстүү жаан: Жомоктор жыйнагы. – Ф.: Мектеп, 1986. – 45 б.

Манастын 1000 эрдиги: 1-3-баяндары. – Алматы: Бакай, 1995. –35 б.

Манастын 1000 эрдиги: 9-баян. – Б.: Мурас, 1997. –14 б.

 Башка элдердин тилдеринде 
Мanas:. – Childrens Book Trust, New Delhi, 1996. – анг.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Сакыева Нуржан (Насыйкат)

Сакыева Нуржан (Насыйкат) Кочкор районунун Кара-Суу айылында 1965-жылы 19-мартта туулган.

1982-жылы орто мектепти аяктап, Кочкор районундагы таланттуу чыгармачыл жаштарынан “Насыйкат” комузчулар ансамблин уюштуруп, республикалык кароо-фестивалдарда алдыңкы орундарды ээлеп, Кыргызстан комсомолунун Борбордук Комитетинин Ардак грамотасына жана сыйлыктарга ээ болгон.

1990-жылдан тартып чыгармалары райондук, республикалык басма сөздөрдө жарыялана баштаган. 1999-жылы Жолон Мамытов атындагы адабий сыйлыктын лауреаты болгон. 

1998-жылдан Кыргыз Республикасынын Жазуучулар союзунун мүчөсү.

 Жарык көргөн китептери 
 Кыргыз тилинде 
Жашыл Китеп-3. Жашоонун сыры: Философиялык-логикалык жаңы көз караштагы адам таануу, табият таануу, мамлекеттик система, кыргыз таануу боюнча кабарлар. – Б.: Аят, 2001. – 200 б.

Жашыл Китеп-4. Манас Илими. Манас Жогорку Акыл Эс (Манас Высший Разум) деген түшүнүккө аныктамалар. – Б.: Бийиктик, 2003. – 260 б.

Жашыл Китеп-6. Жашоонун багыты: Философиялык-логикалык жаңы көз караштагы адам таануу, табият таануу, мамлекеттик система, кыргыз таануу боюнча кабарлар. – Кант, 2008. – 300 б.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Самыйкожо уулу Мирлан

thumb|right|Самыйкожо уулу, 2024-жыл
Самыйкожо уулу Мирлан – акын. Ак-Талаа районунун Тоголок Молдо айылында 1984-жылы 19-майда туулган. 2001-жылы Жоробек Сатылганов атындагы орто мектепти аяктаган. 2007-жылы К.Карасаев атындагы Бишкек гуманитардык университетинин журналистика факультетин бүтүргөн. 

2002-жылы Чыгармачыл жаштардын “Нурборбор” коомдук бирикмесине мүчө болуп, 2003-жылы аталган бирикменин проза ийриминин жетекчиси болгон. 

2003–2004-жж. “Бийиктик” басмаканасында “Маданий иштерди жайылтуу”, “Менеджер” болуп иштеген. 2004-жылы “Айтыш” коомдук фондунун “Калемгер” адабий клубунун жетекчиси, 2007–2008-жж. Кыргыз Улуттук Жазуучулар союзунун “Жаштар секциясынын” башчысы, 2008-жылдын май айынан Кыргыз улуттук телерадиокорпорациясынын радио бөлүмүндө эмгектенип келет.

Алгачкы ырлары 1998–2000-жж. Ак-Талаа районундагы “Айыл турмушу” гезитинде жарык көрүп, 2001–2002-жж. республикалык “Аалам”, “Кыргыз Туусу”, “Кыргыз Руху” “Кыргыз караван” ж.б.у.с. гезит-журналдарда жарыяланган.

2005-жылы Кыргыз Республикасынын улуттук жазуучулар союзу тарабынан уюштурулган республикалык деңгээлдеги Ж.Абдыкалыков атындагы адабий сыйлыктын лауреаты болгон. 

2008-жылы жылдын мыкты жазуучу-акындарын аныктаган Эл аралык сынакта “Айкөл Манас” сыйлыгынын “Кыргызстандын канаттуу келечеги” деген наамы ыйгарылган.

2005–2008-жж. Республикалык деңгээлдеги мыкты аңгеме жана пьесалар, сын жана рецензиялар боюнча “Калемгер” адабий клубу тарабынан жарыяланган адабий сынактардын жыйынтыгында “Булак 1”, “Булак 2”, “Булак 3” аңгемелер топтомунун, “Булак 1”, “Булак 2” пьесалар топтомунун түзүүчүсү болгон. 

2006-жылдан Кыргыз Республикасынын Улуттук Жазуучулар союзунун мүчөсү.

2021 жылдан Кыргыз Республикасынын Жогорку Кеңешинин Депутаты

 Жарык көргөн китеби 
 Кыргыз тилинде 
Жүрөккө түшкөн чагылган: Ырлар. – Б.: Бийиктик, 2008. – 83 б.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Сапего Лариса Владимировна

Сапего Лариса Владимировна - акын жана котормочу. Украинанын Черновцы шаарында 1946-жылы 20-ноябрда туулган. 1965-жылы Фрунзе шаарындагы №23 орто мектебин, 1969-жылы Кыргыз мамлекеттик университетинин экономика факультетин артыкчылык диплому менен бүтүргөн.

1969–1973-жж. Айнур заводунда экономист, улук экономист, 1973–1977-жж. СССРдин Коргоо министрлигинин аскер өкүлчүлүгүндө, 1977–1983-жж. Фрунзедеги Айнур заводунда улук экономист-инженер, 1983–1985-жж. Авточогултуу заводунда эмгек жана айлык акы бөлүмүнүн начальниги, 1985–1998-жж. Фрунзедеги эксперименттик-тажрыйба механикалык заводунун пландоо бөлүмүнүн начальниги, 1998–2002-жж. Республикалык Мамлекеттик мүлк фондунда башкы адис, 2002–2009-жж. “Бийиктик” басмаканасында корректор, котормочу болуп иштеген.

“Слово Кыргызстана” гезити уюштурган “Живого слово родники” поэтикалык сынагынын жеңүүчүсү.

Ал А.Жакшылыковдун, А.Темированын, Ж.Кадыровдун, А.Элебесованын, Г.Таджиеванын, жаш акындар Л.Турдумамбетованын, А.Саалаеванын, Б.Өмүровдун, А.Талкановдун, Ж.Израилованын ырларын орус тилине которгон. 

“Бийиктик” басмасында иштеп жүргөндө Гулия Таджиева жана Айсулуу Курманбекованын “Незабвенный свет – Жеңижок”, Темиралы Кунаштын “Основы учения Адама, Ноя и Аврама”, Асан Жакшылыковдун “Восхождение к чистоте”, Алтынай Темированын “Тандалмаларын” ж.б. китептердин жана сөздүктөрдүн корректору болгон.

Ырлары, макалалары “Слово Кыргызстана”, “Адабий гезит” ж.б. гезиттерде жарык көргөн.

2006-жылдан Кыргыз Республикасынын Улуттук жазуучулар союзунун мүчөсү.

 Жарык көргөн китептери 
 Орус тилинде 
Лирика: Стихи. – Б.: Кыргызстан, 1998. – 50 с.

Назло непогоде: Стихи. – Б.: Кыргызстан. 2000. 104 с.

Я без стихов и дня не мыслю: Стихи. – Б.: Бийиктик, 2001. – 140 с.

Но жизни формула проста: Стихи и переводы. – Б.: Бийиктик 2005. – 470 с.

 Орус тилинде 
Жакшылыков А. Крылатые мысли. – Б.: Бийиктик, 2003. – 295 с.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Айдарбек Сарманбетов

Айдарбек Сарманбетов — жазуучу.

Ысык-Көл районунун Кара-Ой айылында 1953-жылы 8-июнда туулган.

1973-жылы Советтик Армияда кызмат өтөп келгенден кийин «Кыргызавтомаш» заводунда жумушчу, «Кыял» элдик кол өнөрчүлөр бирикмесинде, Кыргыз көркөм фондунда мастер-сүрөтчү болуп иштеген.

1986–1992-жж. Кыргыз мамлекеттик университетинде сырттан окуп, журналист адистигин алган.

1990-жылдан баштап «Камвольшик» гезитинде кабарчы-котормочу, «Дыйкандар» гезитинде бөлүм редактору, «Кыргыз руху», «Zаman Кыргызстан», «Кыргыз Туусу» гезиттеринде башкы редактордун орун басары, «Дил» жана «Кеңеш» коомдук-саясий гезиттеринин башкы редактору, 2007-2009 жж. Кыргыз Республикасынын улуттук жазуучулар союзунун жооптуу катчысы, «Кыргыз адабияты» гезитинин башкы редакторунун орун басары, 2009-жылдан «Жаңы Ала-Тоо» Эл аралык адабий-көркөм журналында башкы редактордун, редакциялык кеңештин төрагасынын орун басары болуп иштеп келген.

Чыгармалары 1982-жылдан тартып республикалык жана чет өлкөлүк басма сөз беттеринде жарыяланып келет. 

1985-жылы «Кыргыз маданияты» гезити өткөргөн фантастикалык аңгемелер сынагынын, 1995-жылы «Манас – 1000» дирекциясы менен Кыргыз Республикасынын Журналисттер союзунун эл аралык сынагынын, ЮНЕСКОнун «2008-жыл – Махмуд Кашгари жылы» программасынын алкагында Евразия жазуучулар бирлиги өткөргөн аңгеме-сынагынын Кыргызстандагы, 2009-жылы Казакстан элчилигинин «Кыргызстан-Казакстан түбөлүк достук» сынагынын, ошондой эле 2006-жылы Жогорку Кеңештин, 2003-жылы Кыргыз Республикасынын Ички иштер министрлигинин, 1994-жылы Фридрих Эберт фондунун ж.б. көптөгөн сынактарынын жеңүүчүсү. 

Чыгармалары орус, түрк, казак, түркмөн тилдерине которулуп алардын альманахтарында, адабий жана илимий журналдарында жарыяланган. 

1992-жылдан Кыргыз Республикасынын Журналисттер союзунун, 1996-жылдан Кыргыз Республикасынын Жазуучулар союзунун мүчөсү. 

1995-жылы «Манас-1000» медалы, 2008-жылы Кыргыз Республикасынын Маданият министрлигинин «Кыргыз Республикасынын маданиятынын отличниги» төш белгиси менен сыйланган.

 Жарык көргөн китептери 
 Кыргыз тилинде 
Кымча бел. – Ф.: Адабият, 1991. – 48 б.
Жүкө балбан. – Б.: Гүлчынар, 2007. – 212 б.
Аңгемелер. - Б.: Турар, 2008. – 148 б.
Мекенсиз. – Б.: Турар, 2009. – 324 б.

 Башка тилдерде 
Аладагның гуллери: К-те: Анталогия. – Ашгабад, 1999. – 342 б. – түркмөн.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6

Категория:Кыргыз Республикасынын жазуучулары
Категория:Кыргыз жазуучулары
Маанаева, Доктуркан

Маанаева Доктуркан (Санырабига) (1951–2007) - акын, драматург. Тоң районунун Төрт-Күл айылында 1951-жылы 24-мартта туулган. 

1973-жылы Кыргыз мамлекеттик университетинин филология факультетин артыкчылык диплому менен аяктаган.

1973–1996-жж. Республикабыздын радио уктуруу, телекөрсөтүү жана басма сөз кызматтарында журналисттик кесипте эмгектенип, 1973-жылы Ташкендеги Бүткүл Союздук телерадио кызматкерлеринин адистигин жогорулатуу институтунда окуп кел-ген. 

1981-жылы алгачкы «Көгүлтүр таң» пьесасы М.Рыскулов атындагы Нарын облустук музыкалуу драма театрында сахналаштырылган. 

Акындын бир топ ырларына Мукан Рыскулбеков, Адылбек Кыязов, Кенжегул Мендебаиров сыяктуу обончулар обондорду жазышкан.

1996–2007-жж. Кыргыз улуттук университетинде кыргыз тилинен сабак берген. 

Экономикалык факультеттердин студенттерине арналган окуу китебинин авторлошу. 

2008-жылы «Акындын көгүлтүр таңы» аттуу пьесасы М.Рыскулов атындагы Нарын облустук академиялык музыкалык драма театрында коюлган. 

1996-жылдан Кыргыз Республикасынын Жазуучулар союзунун мүчөсү.

 Жарык көргөн китеби 
 Кыргыз тилинде 
Таазим: Ырлар. – Ф.: Кыргызстан, 1987. – 40 б.
Маанаева Д. Ырлар / К-те: Айкөлдүгү Манас баба өңдөнүп. – Б.: Мегамедиа, 2008. – 527 б. – 277–282-бб.
Маанаева Д.Б., Алдашева К.Б., Нааматова В.С. Кыргыз тили боюнча оозеки кепти өнүктүрүү (экономика департаментинин студенттери үчүн окуу куралы ). – Б.: Ж.Баласагын атындагы Кыргыз улуттук университетинин типографиясы, 2007. - 70 б. 

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Категория: Инсандар
Сейитказиев Алмаз

Сейитказиев Алмаз - акын жана обончу. Ат-Башы районунун Ак-Талаа айылында 1951-жылы 26-августта туулган. 

1972–1975-жж. республикалык маданий агартуу окуу жайында, 1984–1990-жж. Ж.Баласагын атындагы Кыргыз мамлекеттик улуттук университетинде окуган. 

1973–1990-жж. Токмок шаардык жана Чүй райондук биргелешкен “Ленин жолу” (азыркы “Баласагын оттору”) гезитинде корректор, басып чыгаруучу, кабарчы, жергиликтүү радиоуктуруунун бөлүм башчысы, 1990–1994-жж.Чүй райондук маданият бөлүмүнүн башчысы, 1995–1997-жж. Чүй райондук “Чүйагрофирмасынын” жалпы бөлүмүнүн башчысы, 1998–2009-жж. Чүй райондук балдардын музыкалык мектебинин директору болуп иштеген. Азыркы учурда И.Раззаков атындагы техникалык университеттин Токмоктогу техникалык институтунда журналистика факультетинде мугалимдик кесипте эмгектенет. 

2000-2003-жж. Токмок шаардык кеңешинин депутаттыгына шайланган.

Чыгармалары 1975-жылдан тартып гезит-журналдарга жарыялана баштаган. 

Пародист-акындык жөндөмүнөн сырткары музыкалык искусствонун бир топ жанрларында да эмгектенип келет. Ал “Айыл кечи”, Жылкычынын чымыроон” симфониялык поэмасын, фортепиано үчүн циклдык пьесаларды (сонатина, баллада) скрипка жана фортепиано үчүн сонатина, “Кашкалдактын кайраты” комуз күүсүн, фортепиано жана чоор үчүн пьесаларды, бир топ балдар жана чоңдор үчүн хорлорду жазган.

А.С.Пушкиндин, С.Есениндин ж.б. акындардын ырларын кыргыз тилине которгон. “Кыргыз Республикасынын эл агартуусунун отличниги” төш белгисинин ээси.

1998-жылдан Кыргыз Республикасынын Жазуучулар союзунун мүчөсү.

 Жарык көргөн китептери 
 Кыргыз тилинде 
Карлыгачтар: Обондуу жана поэтикалык ырлар. – Б.: Кыргызстан, 1995. – 127 б.

Быкшыган саптарга ыкшыган саптар: Пародиялык ырлар. – Кант, Кант басмаканасы, 1998. – 84 б.

Жүрөктөштөрдүн ырлары: Жыйнак. – Токмок: Токмок басмаканасы, 2003. - 98 б.

Жүрөк сыры: Поэтикалык ырлар. - Токмок: Токмок басмаканасы, 2002. - 123 б.

Уулума кат. Сатиралык поэмалар. – Б.: Эркин-Тоо, 2008. - 79 б.

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары